О Б Р А З Л О Ж Е Њ Е

I. УСТАВНИ ОСНОВ ЗА ПОТВРЂИВАЊЕ МЕЂУНАРОДНОГ УГОВОРА

Уставни основ за потврђивање међународног уговора садржан је у члану 99. став 1. тачка 4. Устава Републике Србије, по којем Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ МЕЂУНАРОДНОГ УГОВОР

Република Србија приступила је Пројекту Транс-европске железнице (TER) Економске Комисије Уједињених Нација за Европу (UNECE) потписивањем Споразума о фондацијској сарадњи „Трансевропска железница (TER)”, између UNECE, са једне стране и влада учесница TER, са друге стране, који је сачињен 1992. године („Службени гласник РС - Међународни уговори”, број 1/2010).

Наведени пројекат представља оквир за регионалну сарадњу земаља Централне и Југоисточне Европе у погледу развоја ефикасног међународног железничког и комбинованог саобраћаја у овим земљама у складу са Европским споразумом о главним међународним железничким пругама – АGС (Споразум ратификован, „Службени лист СФРЈ” - Међународни уговори, број 11/89) и Евпским споразумом о важним међународним линијама за комбиновани транспорт и пратећим постројењима - АGТС (Споразум ратификован, „Службени лист СЦГ” - Међународни уговори, број 7/05). Наведени споразуми установљени су под покровитељством UNECE.

Како је Београд важно регионално транспортно чвориште, а Република Србија, као земља кандидат за чланство у ЕУ може да да битан допринос развоју и унапређењу железничког саобраћаја у региону и Европи у целини, и узимајући у обзир интенцију да се у наредном периоду изгради модерна пруга на релацији Београд - Будимпешта која би се касније наставила даље до луке Пиреј у Грчкој, а имајући у виду значај овог пројекта, Министарство грађевинарства, саобраћаја и инфраструктуре је писмом од 26. децембра 2014. године изразило заинтересованост да преузме улогу земље домаћина Централне канцеларије TER Пројекта у наредном периоду.

Дописом број 300/2015-535 од 20.04.2015. године, тадашње „Железнице Србије” а.д. доставило је Министарству грађевинарства, саобраћаја и инфраструктуре начелну потврду могућности да се обезбеде услови за потребе Централне канцеларије TER Пројекта, након чега је Министарство грађевинарства, саобраћаја и инфраструктуре доставило начелну понуду услова UNECE.

Коначна одлука о земљи домаћину седишта Централне канцеларије донета је на састанку Управног одбора TER Пројекта одржаном 28. априла 2015. године у Истанбулу, када је Управни одбор одлучио да ће наредна земља домаћин бити Република Србија.

Имајући у виду да је у протеклом периоду дошло до организационе промене некадашњег акционарског друштва „Железнице Србије” а.д. и формирања нових железничких компанија и чињеницу да је новоосновано акционарско друштво „Инфраструктура железнице Србије” управљач јавном железничком инфраструктуром а узимајући у обзир делокруг рада UNECE TER Пројекта, Министарство грађевинарства, саобраћаја и инфраструктуре је званичним дописом број 340-01-00254/2014-01 од 02.11.2015. године затражило потврду могућности да се у пословној згради тог друштва обезбеде услови потребни за пословање Централне канцеларије TER Пројекта.

„Инфраструктура железнице Србије” а.д. је дописом број 1/2015-2009 од 05.11..2015. године потврдило могућност да испуни тражене услове које је Република Србија ставила на располагање будућем седишту Централној канцеларији TER Пројекта за период од две године почев од 01.01.2016. године.

Писмом Министарства грађевинарства, саобраћаја и инфраструктуре број 340-01-00254/2014-01 од 13.11.2015. године, посредством Министарства спољних послова, UNECE су достављени детаљни услови који ће, уколико буду прихваћени, представљати окосницу Споразума о централној канцеларији између Владе Републике Србије и UN.

На последњем састанку Управног одбора TER Пројекта одржаном 25-26. новембра 2015. године у Женеви (Швајцарска Конфедерација), представник Републике Србије информисао је представнике UNECE и чланове Управног одбора о детаљним условима. На наведеном састанку је закључено да је потребно да Република Србија и UNECE убрзају неопходне активности на закључивању Споразума о централној канцеларији TER Пројекта у циљу да будуће седиште TER Пројекта у Републици Србији постане оперативно од 01. јануара 2016. године.

III. ДА ЛИ СЕ ИЗВРШАВАЊЕM MEЂУНАРОДНОГ УГОВОРА СТВАРАЈУ ФИНАНСИЈСКЕ ОБАВЕЗЕ У ЊЕГОВОМ ИЗВРШАВАЊУ

Извршавањем Споразума између Владе Републике Србије и Уједињених Нација о Централној канцеларији Пројекта Транс – европске железнице, потписан 11. априла 2016. године, у Београду и 25.априла 2016.године у Женеви у оригиналу на српском и енглеском језику не стварају се финансијске обавезе за Републику Србију.

IV. ПРОЦЕНА ПОТРЕБНИХ ФИНАНСИЈСКИХ СРЕДСТАВА ЗА ИЗВРШАВАЊЕ МЕЂУНАРОДНОГ УГОВОРА

За извршавање Споразума између Владе Републике Србије и Уједињених Нација о Централној канцеларији Пројекта Транс – европске железнице није потребно издвајање средстава из буџета Републике Србије.

Међутим „Инфраструктура железнице Србије”а.д. ће о сопственом трошку обезбедити плате и накнаде локалном особљу, трошкове путничког аутомобила као и канцеларијски материјал и техничку опрему.